Innocentius III
Vide etiam paginam fere homonymam: Innocens III (antipapa). Innocentius III Res apud Vicidata repertae: Nativitas: 22 Februarii 1160, 1161; Gabinianum Obitus: 16 Iulii 1216; Perusia Nomen nativum: Lotario de' Conti di Segni Pontificatus 1198 - 1216 Praecessor: Caelestinus III Successor: Honorius III Insignia heraldica Innocentius III (nomine primo Lotharius Signinus seu de comitibus Signiae; natus anno circiter 1160 Gavignani; Perusiae die 16 Iulii 1216 mortuus), theologus et iuris consultus, fuit Papa, id est, episcopus Romanus a die 8 Ianuarii 1198. Fuit inter celeberrimos pontifices Medii Aevi et praeclarus iuris canonici doctor. Lotharius Signinus, Romae a principio educatus, philosophiae et theologiae apud Parisienses studuit. Ibi contubernium habebat Ioannem de Tociaco; eisdem annis Robertus de Cursone et Conradus de Querfurt alumni fuerunt, Stephanus Langton aut alumnus aut iam magister. Lotharium in rebus theologicis docuit Petrus de Corbolio; audivisse censetur David de Dinant. Eo tempore apud Parisienses de theologia Petri Lombardi disputabatur. Innocentius vitam et studia Parisiensia in scriptis suis interdum refert. Ob annos iuventutis ibi transactos Franciam laudavit "regnum benedictum a Deo". Regi Philippo II sic adloquitur: "Tibi et regno tuo specialiter nos fatemur teneri, in quo nos recolimus in studiis litterarum aetatem transegisse minorem, ac divino munere quantaecunque scientiae donum adeptos, beneficiorum impensam multiplicem suscepisse," sic autem episcopis Francicis: "Reducentes ad mentem et infra nos ipsos saepius recolentes beneficia nobis olim in ipso regno scholasticis insistentibus disciplinis impensa, nos tam regi quam regno specialiter teneri fatemus." Annis studiorum paene absolutis iter Cantuariam fecit. Aut cum cardinale Octaviano profectus est, aut eum in itinere occurrit: ambo enim, ab Anglia rediti, ad abbatiam Grandismontis venerunt medio anno 1187; ambo Romae fuerunt inter menses Octobrem et Decembrem sub pontificatu Gregorii VIII, qui Lotharium subdiaconum creavit. Deinde ab autumno anni 1187 iuri Bononiae studuit. Anno 1190 Cardinalis creatus est.